कर’ना जिउसानि नैथि दोहौआव हादरनाङै गिख्रंथाव महर लानो हमदोंसै। हादराव गोबां सुबुङा अबथिरा थैनो गोनां जाबाय बे कर’ना जिउसानि सनदेरनाय बेरामजों। दा हादरनि गोबां नोगोर-सोहोरफोराव जेरैबादि कर’ना जिउसानि सनदेरनाय बेरामा बांनो हमनानै गिख्रंथाव महर लादों, बिदिनो गामि ओनसोलावबो गिख्रंथाव महर लानो हागौखौ साननाय जादों। मानोना जोंनि हादरसानि खर’सा आसामनि साहा बागानफोराव सानफ्रोमबो कर’ना जिउसाजों गाग्लोब जानाय अनजिमाया लासै-लासै बांनो हमनायखौ नुनो मोननाय जादों। बांसिन कर’ना जिउसाजों सनदेर जानाय ओनसोलफोरखौ सोरखारा कन्टेइनमेन्ट जन महरै फोसावदोंब्लाबो कर’ना जिउसानि सनदेरनायखौ खमायनाय नुनो मोनाखै। दासान्दै कर’ना जिउसाजों सनदेर जानाय अनजिमाखौ गामि ओनसोलाव बांनायसो नुनो मोनगासिनो दं। खौरां बिजोंनिफ्राय मिथिनाय बादिब्ला गामि ओनसोलाव रायजो जानाय बांसिन सुबुंफोरा सोरखारा फोसावनाय नेम-खान्थिफोरखौ फालिया। बिसोर हाबा-हुखाफोराव ज’-ज’ बाहागो लायो आरो सोरखारा फोसावनाय माखासे कन्टेइनमेन्ट जन ओनसोलनिफ्राय सुबुंफोरा ओंखार बोनानै बायजोयाव गिदिंद्ला बायो। कन्टेइनमेन्ट जननिफ्राय ओंखार बोनानै मोसौखौ फोथाराव दोनदाल हैनाय, हाथाय-बाजार खालामनाय बायदिसिना गोबां खामानि दिन्थिफ्लानानै बायजोयाव ओंखार बोनाय नुनो मोनो। बिदि ओंखार बोनायनि थाखाय खाथिनि ओनसोलफोराव कर’ना जिउसाखौ सनदेरनो हागौ होननानै साननाय जादों । खायसे गामिफोराव गगा मोननाय, गुजुनाय बायदियाव गोबां अनजिमानि सुबुंफोरा सैनानै थानायनि उनावबो बिसोरखौ कर’ना टेस्ट खालामनाय नुनो मोना । जायनि थाखाय बिसोर बादि सुबुंफोरनिफ्राय गुबुन-गुबुन सुबुंफोरनिसिम सनदेरोब्ला थासारिया गाज्रि जागोनखौ नुहुरो। दा जोंनि हादरसायाव नोगोर-सोहोर ओनसोलफोराव साननि से रिंगानिफ्राय कारफिउ होनाय जादों। नाथाय गामि ओनसोलफोराव मोनाबिलि द’ रिंगानिफ्राय कारफिउआ बाहाय जादों आरो हाथाय-बाजार, दखानफोरा साननि नै रिंगानिफ्रायनो बन्द जायो। थेवबो गामि ओनसोलाव सिगांनि बादियैनो थांलाय-फैलाया सोलिबाय थानायखौ नुनो मोनो। ओजों मिरु सोरखारा आसामनि थासारिखौ दुखु मोननाय फोरमायनानै गामि ओनसोलाव कर’ना जिउसानिफ्राय रैखा मोननो थाखाय गोख्रों राहा लानो बिथोन होदों। कर’ना जिउसाजों साग्लोब जानाय सुबुं थानाय मोनफ्रोमबो गामिफोराव कभिड टेस्ट खालामनो बिथोन होदोंब्लाबो हादरसानि गोबां गामि ओनसोलाव कभिड टेस्ट खालाम जानाया बारा दावखोयाखै। ओरैनो गामि ओनसोलफोराव मोजां देहा नायजानाय सुबिदाफोर गैखाया। लोगोसे गामि ओनसोलनि बांसिन सुबुंफोरा देहानि जोथोन बारा लाखाथारा। बिनिखायनो खर’सा आसामनि बांसिन साहा बागानफोराव कर’नाया गिख्रंथाव महर लानो हमदों। सम थानायावनो कर’ना जिउसानि सनदेरनायखौ होबथानो हायाब्ला फैगोन समफोराव कर’ना जिउसाया गामि ओनसोलाव गिलु-बालु गाज्रि महर लानो हागौखौ नुहुरो। बिनिखायनो गामि ओनसोलफोराव ज’ ज’ हाथाय-बाजार, हाबा-हुखा जानायखौ कर’ना जिउसाया सनदेरनायखौ होबथानो हायैसिम गारथ’नो नांगौ आरो गुबुन जायगानिफ्राय थांनाय सुबुंफोरखौ मोजाङै दुगै होनानैसो गामियाव हाबहोनायनि राहा लानांसिगौ। नङाब्ला नोगोर-सोहोर बादि गामि ओनसोलफोरावबो कर’ना जिउसानि सनदेरनाय बेरामा गोसारद्लानो हागौखौ साननो हायो। सांग्रांथि थायोब्ला गिनांगौनि बाथ्रा फैया।